55. TO WAN HA NGA, TE PHIN SHEM KABA JAHTHAIT. MATHAIOS 11:25-30
Channel: BIBLE KLAS
Date: 07/08/2022

55. TO WAN HA NGA, TE PHIN SHEM KABA JAHTHAIT. MATHAIOS 11:25-30

25 Mynkata U Jisu u la iathuh bad u la ong: Nga nguh ia me, ko Kpa, U Trai ka bneng bad ka khyndew, ba me la buhrieh ia kine kiei kiei ruh na kiba stad bad kiba sian, bad ba me la pynpaw ia ki ha ki khunlung:

26, Shisha, ko Kpa, naba kumta ka la ibit ha khmat jong me. 

27, Kiei kiei baroh la ai ha nga na U Kpa jong nga : ym don ruh uba ithuh ia U Khun, hynrei tang U Kpa; lymne uba ithuh ia U Kpa, hynrei tang U Khun, bad uta ha uba uta U Khun u mon ban pynpaw ia u. 

28, To wan ha nga, phi baroh kiba thait bad ba khia ka jingkit, te ngan pynjem ia phi. 

29,To shim ia ka lyngkor jong nga ha phi, to hikai ruh na nga; naba nga uba lui lui bad uba rit ruh ha ka dohnud: te phin shem kaba jahthait ha ki mynsiem jong phi. 

30, Naba ka lyngkor jong nga ka long kaba jem, bad ka jingkit jong nga kaba sting.

JINGKYLLI BAD JUBAB:- 

1. Kaei kata kaba U Blei U la buhrieh na kiba stad bad na kiba sian?

Ans :- U Blei U la buhrieh na kiba stad bad na kiba sian ba kin ym ithuh ïaka jingshisha ba U Jisu Khrist U long U Trai. Hynrei U Blei U la pynpaw pat ïa kane haki khun lung. 

Salm 8:2, Na  ka  shyntur  ki  khunlung  bad kiba  dang  buin  me  la  pynskhem  ia  ka bor,  namar  ki  nongialeh  ia  me,  khnang ba  men  pynjar  jar  ia  u  nongshun  bad ia  u  nongpynhiarkput.

Math 21:16, Na ka shyntur ki khunlung bad kiba dang buin me la pynjanai ia ka jingiaroh.

2. Hato kita kiba stad kim shym la ithuh ïa U Blei lymne ïa U Khun jong U?

Ans :- Hooid U Jisu haba U kren ïa kane, U kren shaphang ki Rangbah Lyngdoh, ki Nongthoh bad ki Pharisi ba kim shym la ithuh ïa U Blei lymne ïa U Khun jong U, U ba long U Jisu Khrist. Namar shisha ki Rangbah Lyngdoh kim shym la ngeit ba U Jisu Khrist U long U Khun jong U Blei. Hynrei tang ha ki katto katne kiba U Jisu U mon ban pynpaw, tang kita ki ithuh bad ki ngeit ruh.

3. Kaei kata ka Lyngkor jong U Jisu?

Ans :- Ka Lyngkor jong U Jisu ka long hi ka kam jong U bad kata ka long ban ïalap ïaka Gospel jong U haka pyrthei bad ban pynlong synran ïaki briew baroh bad ban pynim ïaki mynsiem kiba kordor. 

Math 28:19, Namar kata kein to khie da leit noh ma phi, to pynlong synran ia ki bynriew baroh, da pynbaptis ia ki ha ka kyrteng ka jong U Kpa, bad ka jong U Khun, bad ka jong U Mynsiem Bakhuid.

Mark 15:15-16, To leit sha ka pyrthei baroh bad to ialap ia ka gospel ha ki bynriew baroh; te uta uba ngeit bad ioh pynbaptis yn pynim: hynrei ia uta u bym ngeit yn pynrem.

4. Kumno ngin hikai na U Jisu, haba U Jisu U ong To hikai na nga? 

Ans :- Hikai na U Jisu ka mut ba ngi dei ban hikai ïa ki para briew ïaki jinghikai kiba ngi la ïoh na U Jisu, kiba ngi la nang naka jingthoh Bakhuid ka ktien U Blei bad ym dei ïa ngi ban hikai ïaki jinghikai kiba pher ne ki jinghikai kiba bakla jongkane ka pyrthei. 

Ngin hikai ruh ïaki para briew ba kin sumar ïa kiei kiei baroh kiba U Jisu U la hukum ïa ngi.

Math 28:20, Da hikai ia ki ban sumar ia kiei kiei baroh kat kiba nga la hukum ia phi, Ha khmih ruh nga, nga long ryngkat bad phi ha la ka sngi bad haduh kaba wai noh ka pyrthei.

5.   Kiei kita ki jingkit kiba pynthait bad kiba khia haka ka jingim jong ngi, ba U Jisu U ong, To wan ha nga, ngan pynjem ïa phi?

Ans :- Bun sien haba ngi la lyndet noh ïa U Blei, ngi la ïaid hala ka jong kamon, hala ka jong ka jinglah bad hala ka jong ka jingsngewstad bad ngi la ngam ruh bad ki jingsniew jongkane ka pyrthei. 

Kumta ki pop kiba bun haba ki la snoh haka jingim jong ngi, kin pynjynjar ïa ngi, kin pynkordit ïa ngi, kin wanrah jingeh ïa ngi ha kiba bun ki liang. 

Kin wanrah ïaki jingbym ïa sngewthuh ha ïing ha sem, ki jingbym ïa sngewthuh haki kam ki jam ba ngi trei, ki jingbym ïa sngewthuh hapdeng ki lok ki jor, ka imlang ka sahlang, ki wanrah ïaki jingïapait haki ïing ki sem, ki jingsngewsih bad ki jingkthang jongka jingim.

Ki jingeh halor ki jingeh bad teng teng ngi sngew ba kala kham bha shibun ban ïap noh ban ïa ka ban im jynjar ha kane ka pyrthei, haduh ba wat kiba ha ïing ha sem kila ngiah, ka imlang ka sahlang ka la ngiah.

Ki lok ki jor baroh kila kyntait, kumta ngi la sngewsih ngi la sngew jynjar, ngi la pait ka dohnud, ngi la lwet ka mynsiem bad dei ha kaba kum kata ka por ba U Jisu U ong, To wan ha nga, phi kiba thait bad kiba khia ka jingkit, te ngan pynjem ïa phi. 

Te dei hangta ynda ngi la phai sha U Jisu lyngba ki jingduwai, ki jingjaw ummat bad ka jingkylla bamut bad ka jingphla noh ïaki pop ki jong ngi bad hangta ngin sa tngen bad ngin sa sngew ba ka mynsiem jong ngi kan sa sting bad ki jingjynjar baroh kin sa jem noh.

Khublei Shibun.